En l'àmbit de la política científica, l'estratègia s'ha basat fonamentalment a concentrar els recursos disponibles en els següents eixos prioritaris: recursos humans, centres de recerca i grans instal·lacions.
En matèria de personal investigador, les actuacions d'aquest eix estan destinades a impulsar la formació predoctoral, l'etapa postdoctoral, la preconsolidació i la consolidació o estabilització dels investigadors en el sistema català d'R+D.
Quant a a la formació predoctoral i l'etapa postdoctoral, s'impulsen les convocatòries d'ajuts per a la contractació de personal investigador novell (FI) i el Pla de Doctorats Industrials (DI), que té per objectiu concedir ajuts a projectes per incorporar doctorands que desenvolupin la seva formació investigadora en una empresa en col·laboració amb la universitat.
També cal destacar les convocatòries de beques i ajuts postdoctorals Beatriu de Pinós (BP).
Pel que fa a l'etapa de consolidació, es prioritzen les polítiques relatives a la incorporació d'investigadors al sistema català d'R+D a través del Programa ICREA d'atracció i retenció de talent, destinat a atraure científics de primer nivell d'arreu del món a Catalunya i impulsar la recerca d'excel·lència.
S 'estima que per cada euro destinat a un investigador ICREA s'atreuen 1,5 euros en inversions per a recerca.
En paral·lel, el Programa ICREA Acadèmia té la finalitat d'incentivar i reconèixer l'excel·lència investigadora del personal docent i investigador amb vinculació permanent de les universitats públiques de Catalunya. �
Aquest eix està destinat a millorar la qualitat i la competitivitat del sistema català d'R+D mitjançant el suport a les universitats, els grups de recerca, les xarxes de referència i la col·laboració amb els diferents actors del sistema d'R+D. En aquest marc, les principals actuacions impulsades han estat:
La Secretaria d'Universitats i Recerca dóna suport i assistència als centres de recerca.
En particular, elabora i proposa contractes programa amb els centres i es coordina amb la Institució dels Centres de Recerca de Catalunya (I-CERCA) per a la seva aplicació.
També planifica i fa el seguiment de les inversions als centres de recerca, concretament contribueix al finançament, el manteniment i l'avaluació dels 39 centres de recerca CERCA, amb el suport d'altres departaments de la Generalitat de Catalunya que participen en alguns d'aquests centres.
Els centres de recerca CERCA són entitats creades o participades per la Generalitat però amb autonomia de gestió i que destaquen per la seva competència i excel·lència científiques.
Quant a les grans infraestructures, els darrers anys s'han mantingut els compromisos per al funcionament i la consolidació de les grans instal·lacions científiques: el sincrotró ALBA, el Barcelona Supercomputing Center i el Centre Nacional d'Anàlisi Genòmica, a més del Consorci de Serveis Universitaris de Catalunya (CSUC).
De les actuacions de promoció i divulgació de la ciència que es duen a terme des de la SUR, cal destacar dues actuacions destinades a promoure les vocacions científiques entre els infants, així com donar a conèixer entre els més petits la recerca que es desenvolupa actualment a Catalunya i alguns dels protagonistes que ha tingut al llarg de la història: els Contes de la Laura i en Joan i la sèrie de jocs educatius multimèdia Personatges en joc.
Una altra actuació destacada és la publicació de Recercat, butlletí electrònic mensual amb informació sobre recerca, ciència i tecnologia.